
<סדר היום:>
<1. תקציב המועצה להסדר ההימורים בספורט לשנת 2015>
<2. תקציב המועצה להסדר ההימורים בספורט לשנת 2016>
נכחו:

<חברי הוועדה:> 
מכלוף מיקי זוהר – מ"מ היו"ר
איתן ברושי 

יצחק וקנין 

מיקי לוי

אורלי לוי אבקסיס

מיקי רוזנטל 

<מוזמנים:> 
	יוסי שרעבי
	–
	מנכ"ל משרד התרבות והספורט

	גיא אטיאס
	–
	ראש אגף בכיר תקציבים ותכנון, משרד התרבות והספורט

	חביב קטן
	–
	מרכז בכיר תקציבים, משרד התרבות והספורט


	תמיר כהן
	–
	צוות מאקרו, אגף התקציבים, משרד האוצר

	רוני פרידמן
	–
	סגן יושב ראש דירקטוריון המועצה להסדר ההימורים בספורט

	יצחק לארי
	–
	מנכ"ל המועצה להסדר ההימורים בספורט

	איילת דרורי
	–
	סמנכ"לית כספים, המועצה להסדר ההימורים בספורט

	נטליה סטרחוב
	–
	עו"ד, יועצת משפטית, המועצה להסדר ההימורים בספורט

	עמרי קולין
	–
	עוזר יושב ראש המועצה להסדר ההימורים בספורט

	דוד דהאן
	–
	נציג הארגונים החברתיים

	יגאל ווסרברג
	–
	לוביסט (גורן עמיר), מייצג את הלוטו


<ייעוץ משפטי: >
שלומית ארליך
<מנהל הוועדה:>
טמיר כהן
<רישום פרלמנטרי:>
אהובה שרון, חבר המתרגמים
<תקציב המועצה להסדר ההימורים בספורט לשנת 2015>
<תקציב המועצה להסדר ההימורים בספורט לשנת 2016>
<היו"ר מכלוף מיקי זוהר:>
חברים, אני פותח את ישיבת ועדת הכספים. על סדר היום תקציב המועצה להסדר ההימורים בספורט לשנת 2015 ולשנת 2016.

אנחנו נתחיל כמובן עם תקציב המועצה לשנת 2015, תקציב שבוצע בפועל, ואני מציע שנציג המועצה יציג בכלליות מה בוצע בשנת 2015, האם עמדתם ביעדים של התקציב, האם הייתה הוצאה זהה למה שיוחס בתקציב, גבוהה מכך או נמוכה מכך.

<רוני פרידמן:>
אני סגן יושב ראש דירקטוריון המועצה להסדר ההימורים בספורט. נמצא כאן מנכ"ל הטוטו. אני אומר כמה מלים ואחרי כן, אם תרצו, נענה לכל השאלות שיופנו אלינו.
אתם יודעים שלפני כשנתיים הטוטו עבר שינוי. הוקמה המועצה הלאומית לספורט שלמעשה לקחה את הסמכויות מהטוטו לחלוקת תשואת הרווח, אם זה לתשתיות ואם זה לתמיכות. אם נסתכל על ההוצאות של השנתיים האחרונות נראה שבסך הכול מבחינת הרווח שאנחנו מביאים לספורט, הכספים שאנחנו מביאים לספורט, אלה כספים מאוד משמעותיים - כחצי מיליארד שקלים בשנת 2015, וכ-540 מיליון לתקציב לשנת 2016. אם תסתכלו, תוכלו לראות את החלוקה ותראו שהחלוקה היא כ-293 מיליון שקלים בשנת 2016 לטובת תמיכות בספורט וכ-204 מיליון שקלים לתשתיות. כאן אולי במאמר מוסגר אומר שהטוטו יצא עם תכנית, קראנו לה תכנית 2020, לטפל בתשתיות הספורט במדינת ישראל לצד התמיכות. 

<איתן ברושי (המחנה הציוני):>
נושא התשתיות מתואם עם מפעל הפיס?

<רוני פרידמן:>
חלק בתיאום עם מפעל הפיס. יש דברים שהם עם מפעל הפיס ויש דברים שהם לא עם מפעל הפיס.

<איתן ברושי (המחנה הציוני):>
גם במידות, גם בכללים?

<רוני פרידמן:>
כן.

<איתן ברושי (המחנה הציוני):>
כל אחד בונה מגרשים משלו?

<רוני פרידמן:>
לא.

<יצחק לארי:>
תיק המוצר הוא על פי התיק שאנחנו מכתיבים.

<היו"ר מכלוף מיקי זוהר:>
זה אחד הדברים בו התקדמנו עם השנים.

<איתן ברושי (המחנה הציוני):>
רציתי להיות בטוח.

<רוני פרידמן:>
להמחשה. בחמש השנים שהתכנית קיימת, מ-2010 ועד היום, הטוטו למעשה הקצה והשקיע כמיליארד ו-200 מיליון שקלים בתשתיות ספורט. מי שמסתכל בהליך של השנים האחרונות רואה שזאת ממש מהפכה. מי שמסתכל גם יכול לראות את התשתיות שהוקמו.

בתוך זה אולי שני דברים לסיום בהם אנחנו מאוד גאים. מתוך הסכומים הללו, מאתיים מיליון שקלים הושקעו בתשתיות ספורט לקהילה, מהמיני פיצ'ים, מהמגרשים לאנשים, מסלולי הליכה, רכיבה וכדומה. בנוסף, עוד חמישים מיליון שקלים, שאולי זאת הפנינה שבלב, הוקצו לטובת אוכלוסיות מיוחדות, פרויקט שאנחנו לקחנו על עצמנו להשקיע בתשתיות ספורט, בריכות מיוחדות לילדים פגועים וכדומה.

כמה מלים לגבי התקציב. 

<יצחק לארי:>
לגבי 2015. את 2015 סיימנו הרבה מעבר למה שציפינו, הרבה מעבר לתקציב שהיה אתגרי. על פי התקציב היינו אמורים לחלק 440 מיליון שקלים. בימים אלה אנחנו מסכמים את השנה. קשה לי להצביע על סכום זה אבל אני אומר בוודאות מוחלטת שזה יהיה יותר מחצי מיליארד שקלים. החלוקה ב-2015, כלומר, הרבה יותר גבוה מהתקציב. דרך אגב, ההחלטה של המועצה הלאומית היא שכל שקל מעבר ל-440 יתווסף לקרן המתקנים.

<היו"ר מכלוף מיקי זוהר:>
מדוע התקציב מונח על שולחננו רק עכשיו ולא הונח בזמן שהיה נדרש להניח אותו?

<רוני פרידמן:>
כל שנה בסוף השנה, בסביבות נובמבר, אנחנו מניחים את התקציב אצל השרים.

<מיקי לוי (יש עתיד):>
אין להם שליטה.

<רוני פרידמן:>
אין לנו שליטה. למעשה יש היום מספר תחנות, מעל הטוטו יש את המועצה הלאומית לספורט, לאחר מכן זה הולך לשני השרים – אוצר וספורט – ומשם זה מגיע לוועדת הכספים.

<מיקי רוזנטל (המחנה הציוני):>
אולי משרד התרבות והספורט יענה על השאלה הזאת.

<גיא אטיאס:>
חשוב לי לציין ששנת 2015 לא הייתה שנה רגילה. זאת שנה שבעצם הממשלה התחלפה והתחלפו השרים. שר שחתם על התקציב לא הסכים לחתום בצורה אוטומטית על התקציב שחתם עליו השר הקודם. בעצם נפתח מהתחלה הדיון מהיום שנכנסו השרים לתפקיד ואישור התקציב עבר את אותו תהליך. לכן הגענו גם לסוף שנה. רצינו להעלות את זה לוועדה אמרו שבסוף השנה יש קצת לחץ זמנים ושנביא את זה בצורה מסודרת בתחילת השנה. אנחנו כאן באים לאשר גם את 20125 וגם את 2016.

<היו"ר מכלוף מיקי זוהר:>
אני חייב לציין עובדה. אני לא רוצה חלילה שזה יהפוך לאיזשהו דפוס פעולה. בשנת 2011 , 2012, 2013 ו-2014 התקציב לא הוגש. הוא הוגש רק בשנת 2014 רטרואקטיבית לארבע שנים אחורה. 

<שלומית ארליך:>
הם לא הגישו אותו.

<היו"ר מכלוף מיקי זוהר:>
אם כן, בכלל לא הוגש התקציב וזה חמור יותר. תפקידנו בוועדת הכספים הוא ברור. אנחנו צריכים לבקר ולוודא שכספי הציבור הולכים למקומות הנכונים ולכן אנחנו עושים את עבודתנו נאמנה ובלבד שתתנו לנו את הכלים ואת הנתונים לעשות אותה. 

בוא נאמר שלא יקרה מצב כל עוד הוטלה עלי המשימה לאשר את תקציב הטוטו בוועדת הכספים – יושב ראש הוועדה, אני מניח, מצפה ממני לעשות את זה בשנים הקרובות כל עוד אני כאן לצדו - וכל עוד זה יהיה תלוי בי, לא יהיה מצב שאישור תקציב יגיע לפני שאושר התקציב הקודם שלו. זה אומר שאם אנחנו מאשרים היום את שנת 2015, בשמחה נוכל אחר כך לעבור לאישור שנת 2016. זה אומר שאם מסיבה כזו או אחרת בשנה הבאה לא יגיע התקציב, לא יהיה לכם תקציב שנה אחר כך. בסופו של דבר זה כסף ציבורי שהתפקיד של כולנו הוא לשמור עליו.

<גיא אטיאס:>
מקבלים.

<היו"ר מכלוף מיקי זוהר:>
שאלה ראשונה, ברשותכם, לגבי תקציב 2015. אם אפשר פירוט קצר מה זה הוצאות אחרות בסך 7,8 מיליון שקלים. במה זה מתבטא?

<יצחק לארי:>
ביאור 3 זה הוצאות לתפעול.
<היו"ר מכלוף מיקי זוהר:>
ביאור 3, הוצאות תפעול תחנות. יש דבר כזה שנקרא אחרות, 7,8 מיליון שקלים.

<יצחק לארי:>
סעיף 3.6.

<היו"ר מכלוף מיקי זוהר:>
כן. זה הסעיף. עמוד 10.

<יצחק לארי:>
זה סעיף בו נכנסת ארנונה, הדרכות לבעלי תחנות, דברים מהסוג הזה שהם לא סכומים משמעותיים. אנחנו שמים את הכול ביחד.

<היו"ר מכלוף מיקי זוהר:>
אבל זה מגיע ל-7,8 מיליון שקלים.

<יצחק לארי:>
כן. בשנה הבאה ניתן פירוט יותר רחב.

<היו"ר מכלוף מיקי זוהר:>
אני מבקש בתקציב הבא לתת פירוט קצת יותר, בטח בסכום של 7,8 מיליון שקלים. זה כללי מדי. לכן אני חושב שזה ראוי שזה יפוצל.

שאלה נוספת לגבי הוצאות פרסום שאתם מוציאים על סוסים, שזה משהו חדש שאתם מנסים להכניס. מה סך ההכנסות שהיה מהימורי סוסים בשנת 2015?

<יצחק לארי:>
כ-390 מיליון שקלים.

<היו"ר מכלוף מיקי זוהר:>
מסוסים?

<יצחק לארי:>
מסוסים בלבד.

<איתן ברושי (המחנה הציוני):>
זה עוד לפני שהקימו את ההיפודרום הראשון.

<יצחק לארי:>
ההימורים הם רק אנגליה ואירלנד. השולחן הזה אישר זאת.

<איתן ברושי (המחנה הציוני):>
אני בכוונה מעיר את ההערה.

<היו"ר מכלוף מיקי זוהר:>
זאת אומרת, ישראל השקיעה 380 מיליון שקלים?

<יצחק לארי:>
כן.

<היו"ר מכלוף מיקי זוהר:>
ומה הרווח?

<יצחק לארי:>
אנחנו מסכמים את השנה והרווח היה כשלושים עד 35 מיליון שקלים. 

<היו"ר מכלוף מיקי זוהר:>
זאת אומרת, הציבור השקיע 380 מיליון שקלים ולנו נשאר מזה שלושים ומשהו מיליון שקלים?

<יצחק לארי:>
כן. אנחנו מתחילים עם רווח של עשרים אחוזים בלבד כי אנחנו תלויים במפעיל האנגלי. אנחנו התקשרנו עם מפעיל אנגלי. המרוצים הם באנגליה ובאירלנד והם קובעים את היחסים. היחסים הם מאוד גבוהים. אנחנו מתחילים עם רווח גולמי של עשרים אחוזים.

<היו"ר מכלוף מיקי זוהר:>
זיהיתי שב-2016 הגדלנו את הסעיף הזה.

<יצחק לארי:>
כן.

<מיקי רוזנטל (המחנה הציוני):>
בעניין הזה לא הבנתי. אם אתם קשורים עם מפעיל באנגליה וכל המרוצים הם באנגליה, למה אתם צריכים לשכור כאן יועצים? הרי הוספתם שתי משרות לצורך העניין הזה של ההימורים על סוסים, אם הבנתי נכון.

<יצחק לארי:>
המשרות כאן?

<מיקי רוזנטל (המחנה הציוני):>
כן.

<יצחק לארי:>
אנחנו גוף מאוד מאוד רזה. אנחנו מנהלים גוף של שלושה מיליארד שקלים עם 150 עובדים. הסוסים, מישהו צריך לנהל את האופרציה. יש כאן תחנות שעובדות, יש כאן חומר שנשלח לתחנות, יש כאן תרגום מאנגלית לעברית של השידורים, יש כאן הרבה מאוד עבודה, יש כאן אנשי תוכן שעובדים על תרגום החומרים מאנגלית.

<אורלי לוי אבקסיס (ישראל ביתנו):>
זה כלכלי?

<יצחק לארי:>
מאוד. בטח.

<אורלי לוי אבקסיס (ישראל ביתנו):>
מרוצי הסוסים באנגליה.

<יצחק לארי:>
רווח של שלושים מיליון שקלים.

<איתן ברושי (המחנה הציוני):>
אנשים צריכים להתאמן לקראת ההיפודרום בישראל. הם צריכים להבין מה זה סוס והגיע הזמן שתקימו את ההיפודרום.

<היו"ר מכלוף מיקי זוהר:>
אני אגיד לך משהו בכנות. אני מדבר עכשיו על דעתי האישית בלבד. אני לא יודע איך זה עובד, אבל אני מבין שיש כאן שבעה-שמונה אחוזי רווח מסך ההשקעה. מה המצב שלנו נניח ב-וינר?

<יצחק לארי:>
ב-וינר אנחנו מחזירים כ-66 אחוזים, 67 אחוזים רווח גולמי.

<היו"ר מכלוף מיקי זוהר:>
זה יותר גבוה.

<יצחק לארי:>
הרבה יותר גבוה.

<היו"ר מכלוף מיקי זוהר:>
אני אומר לך איפה הבעיה שלי עם הימורי סוסים. זה ספורט לא מוכר כל כך במדינת ישראל ו בכלל לא קיים.

<איתן ברושי (המחנה הציוני):>
צריך ללמוד את זה.

<היו"ר מכלוף מיקי זוהר:>
הוא צומח בישראל. לא ראיתי מאות אלפי אוהדי ספורט שהם אוהדי מרוצי סוסים. אני יודע שם אוהדים כדורגל, אוהדים כדורסל, אפילו אוהדים כדורעף. אני חושב שהנושא של הימורי סוסים שם את זה באופן מאוד מאוד בולט על הצד של הימור נטו. זאת אומרת, אין כאן את המשמעות של חוויית הספורט. יש הרבה אנשים שמהמרים ב-וינר ולא בגלל שהם מהמרים כפייתיים או שאוהבים את זה, אלא הם אוהבים את החוויה של הספורט יחד עם ההימורים. הם אוהבים לשלב את חוויית הספורט שלהם עם ציפייה לתוצאה כדי גם להרוויח מזה.

<איתן ברושי (המחנה הציוני):>
חלק אוהב את חוויית הכסף. בוא לא נתעלם מזה.

<היו"ר מכלוף מיקי זוהר:>
אבל הם משלבים בין הדברים. כאשר אתה מביא להם את מרוצי הסוסים, זה לא שונה נניח מהפיס.

<יצחק לארי:>
אדוני היושב ראש, אני חייב לומר לך שדוגמת תחנות וינר יש לנו בערך ב-1,500 תחנות ברחבי הארץ, סוסים יש כ-400 בלבד. הסיבה היא שאתה לא יכול להמר על המרוץ אם אתה לא רואה אותו משודר. כלומר, יש קשר ישיר. האנשים אוהבים את זה רק אם זה משודר ורק אם הם רואים את המרוץ הם מהמרים עליו. זה לא נמצא בכל תחנה. לכן יש את הקשר בין חוויית הצפייה לבין ההימור עצמו. מדובר ב-380 מיליון שקלים לציבור הישראלי.

<איתן ברושי (המחנה הציוני):>
ההשקעה לא חוזרת ביום אחד.

<יצחק לארי:>
380 מיליון שקלים כדי לראות סוסים רצים.

<אורלי לוי אבקסיס (ישראל ביתנו):>
מיקי, תשאל איפה ממוקמות אותן תחנות.

<היו"ר מכלוף מיקי זוהר:>
בפריפריה.

<אורלי לוי אבקסיס (ישראל ביתנו):>
בדרך כלל באוכלוסיות מצוקה שהם אולי המהמרים הכי גדולים כי הם רוצים לשנות את מצבם. מבחינתם לצאת מתוך הסיפור הזה, זה רק אם יהיה להם איזשהו מזל מלמעלה. 

<איתן ברושי (המחנה הציוני):>
יותר טוב שיעשו הימורים חוקיים מאשר בלתי חוקיים. זה לא הדיון היום.

<אורלי לוי אבקסיס (ישראל ביתנו):>
אני רוצה לומר לך משהו יותר משמעותי. אפשר להתווכח על הימורים ועל מי שמשתתף בהימורים ומי לא. אתה לא תראה את זה בצהלה, לא תראה את זה ברמת אביב ג' ולא תראה את זה ב-ל'. 

<יצחק לארי:>
התחנות הכי חזקות שלנו הן ברעננה, ברמת גן, בתל אביב ולא בשאר האזורים. 

<אורלי לוי אבקסיס (ישראל ביתנו):>
איפה בתל אביב?

<יצחק לארי:>
במרכז תל אביב. 

<אורלי לוי אבקסיס (ישראל ביתנו):>
עזוב. אנחנו מכירים גם את התחקירים שהיו על זה.

אני כן רציתי לדעת מה תקציב קרן המתקנים לאוכלוסיות מיוחדות כי בסופו של דבר אנחנו מדברים על הרווחים שנכנסו מתוך זה שאנחנו מאשרים הימורים חוקיים מתוך מחשבה שהרווחים ילכו באמת לאוכלוסיות שאנחנו צריכים שילכו אליהן כדי לשפר את מצבן. מתוך הכספים שנכנסים, איך אנחנו מצליחים להכניס מתקני ספורט, להכניס את כל הצרכים המיוחדים של האוכלוסיות המיוחדות הללו? תגידו לי מה התקציב של הקרן הזאת.

<יצחק לארי:>
אנחנו מתחנו את המילה ספורט כדי להיכנס גם לאוכלוסיות המיוחדות האלה. זה אחד הפרויקטים שאנחנו הכי גאים בו. בניגוד לכל דבר אחר, אתה קריטריונים אנחנו בונים יחד עם משרד הרווחה כדי שכל שקל יגיע בצורה המיטבית.

<אורלי לוי אבקסיס (ישראל ביתנו):>
וכמה שקלים יש שם?

<יצחק לארי:>
מאז השקענו חמישים מיליון שקלים.

<אורלי לוי אבקסיס (ישראל ביתנו):>
מה זה מאז?

<יצחק לארי:>
משנת 2010, אז מתחנו את המילה ספורט.

<אורלי לוי אבקסיס (ישראל ביתנו):>
מ-2010 ועד היום חמישים מיליון שקלים?

<יצחק לארי:>
לטובת אוכלוסיות מיוחדות בלבד, שאלה בריכות הידרו-תרפיות.

<אורלי לוי אבקסיס (ישראל ביתנו):>
כמה בריכות הידרו-תרפיות אתם יכולים לבנות בחמישים מיליון שקלים? כמה בריכות בניתם?

<יצחק לארי:>
בריכה הידרו-תרפית עולה בין שלושה לחמישה מיליון שקלים. בנינו חמש בריכות אבל בנינו מאות חדרי כושר.

<אורלי לוי אבקסיס (ישראל ביתנו):>
איפה ממוקמות הבריכות?

<יצחק לארי:>
בבני ברק, שיח סוד ירושלים, שלווה, כפר כנא, כישורית בצפון. אני מקווה שלא שכחתי מקום כלשהו. זה לתפארת מדינת ישראל. זה פרויקט שאנחנו מאוד מאוד גאים בו.

<אורלי לוי אבקסיס (ישראל ביתנו):>
אם אתם מאוד מאוד גאים בו, תוסיפו שם יותר כסף כי ביחס לתקציב שיש לכם, לדעתי בקרן הזאת חסר כסף.

<יצחק לארי:>
ממש לפני חודש-חודשיים השקנו תכנית חדשה של עשרים מיליון שקלים. אף פעם לא מספיק, אבל אנחנו מסיטים כמה שיותר כסף לכיוון הזה. שוב אני אומר, מתחנו את המילה ספורט כדי שגם האוכלוסייה הזאת תוכל ליהנות.

<אורלי לוי אבקסיס (ישראל ביתנו):>
אני אגיד לך למה. ברמת אביב ג', בבנייה החדשה, יש את אחד המתקנים הכי מפוארים של מפעל הפיס. יש שם גם שלט ענק נבנה בסיוע מפעל הפיס. כתוב שם מפעל הפיס. למה צריך להקים את זה במקומות האלה? למה לא לוקחים את הכספים האלה דווקא לאותן אוכלוסיות נזקקות? האוכלוסיות במצוקה, אלה שמנסות לצאת מהמצב שלהן, מממנות את רמת אביב ג'. זה בעיני פיל לבן. נכון, הוא מדהים אבל הייתי רוצה לראות אותו בפריפריה החברתית והגיאוגרפית. 

<יצחק לארי:>
אני לא דובר מפעל הפיס כאן. 

<אורלי לוי אבקסיס (ישראל ביתנו):>
אני רוצה לראות סדרי עדיפויות. זה אותו הדבר.

<יצחק לארי:>
לא. לחלוטין לא.

<היו"ר מכלוף מיקי זוהר:>
אני אומר משהו בכנות רבה. ייאמר לזכות ה-טוטו וינר שאני באמת מכיר לא במדויק אבל מכיר הרבה מפועלו והרבה נעשה בפריפריה. הפיס קצת שונה אבל ה-טוטו וינר, המצב אצלו הוא מצב אחר.

<איתן ברושי (המחנה הציוני):>
אני רוצה לברך ולהודות על הפעילות ולחזק אתכם. אני לא בקרה של ההימורים. אני חושב שאתם לא יכולים לשלוט על המהמרים אלא אתם יכולים לשלוט על התוצאות של ההימורים ולייעד את הכסף למקומות הנכונים. דברי אורלי מקובלים עלי אבל יש קריטריונים ויש כללים ואני חושב שהבעיה שלנו בעיני היא קודם כל להגדיל את המשאבים שמושקעים בתרבות הפנאי, בספורט ובכל מה שקשור בזה כולל טבע. נושא מאוד חשוב של עם בריא, עם שיש לו יכולת יותר גדולה, הכושר שלו גדול יותר והחוסן שלו יותר גדול.

אני רוצה להעלות שתי נקודות. אני חושב שחשוב מאוד להיות מעורבים גם במקום בו מוקמים המתקנים. אחת הבעיות – אורלי, אם ראית ברמת אביב ג' – שיש נטייה להקים מתקנים בתוך ישובים עירוניים שהם לא בהכרח משרתים את הסביבה. הדוגמה למשל שהייתי מעורב בה בזמנו, עת הייתי בתפקיד ויושב לימיני המנכ"ל, היא המתקן שהקימה עיריית עכו ביציאה הדרומית של העיר. זאת דוגמה להקמת מתקן במקום שיש לו אפשרות להכיל ציבור רחב ולא רק מעכו. יש ערים שרוצות להיות ערים מטרופוליניות או מרכזיות אבל להגיע למתקנים, זה כמו חידון חמיצר. לכן לפי דעתי יש כאן שאלה גדולה של המיקום כדי לשרת סביבה יותר רחבה מזו שנמצאת בתוך הרשות.

הדבר השני זה ליצור את האשכולות. עת כיהנתי כמנכ"ל ועדת התרבות והספורט, וגם כראש רשות, עסקנו בזה. יש מעט מאוד רשויות שהן לא עיר גדולה ויש להן יכולת לקבל תקציב ולבנות מתקן ראוי. הדרך העיקרית ליצור אשכולות של רשויות היא למקם את המתקנים ביתרון יחסי ולהגיע להישגים יותר גדולים מאשר למגרש שאין בו מקום לקהל או משהו כזה. לכן בזמנו פיתחנו רעיונות לפיהם ייקבעו סטנדרטים למתקנים ושלא יקימו מתקנים שאינם ראויים והוקמו כאלה גם במפעל הפיס וגם במקומות אחרים, ושנית, לקחת בחשבון התפתחות עתידית, להקים את המתקנים במקומות שנכון להקים אותם, ככל שניתן בשיתוף פעולה בין יותר מרשות אחת על מנת לשרת ציבור גדול יותר כאשר צריך לקחת בחשבון גם את התחזוקה. אתם יודעים שמספרים על ויצמן הראשון שרצו לתת לו מתנה סוס עת ביקר באנגליה והוא אמר שהוא לא לוקח מתנות שאוכלות. חלק מהמתקנים האלה, אלה מתנות שאוכלות. לכן השאלה של התחזוקה לא פחות חשובה מההקמה.
אם כן, קודם כל, ברכה. שנית, אני כן מציע – ובאמת, מיקי, אתה יושב ראש ועדת המשנה לספורט שהיא ועדה חשובה – לקיים דיון מדוע הממשלה לא הקימה עד עכשיו היפודרום. היו על זה מספיק מחקרים והיו מספיק הוצאות. דובר על כך שיוקם אחד בגלבוע ואחד בדרום. זה מנוף. זאת עוד דוגמה להחלטות שהממשלה לא מבצעת. אין סיבה שלא יוקם היפודרום ואם יש סיבה, נשמע אותה. אז הושקע בזה לא מעט כסף.

<גיא אטיאס:>
אתה היית המנכ"ל.
<איתן ברושי (המחנה הציוני):>
תגיד מילה טובה.

<קריאה:>
רואים שאתה מכיר את החומר מצוין.

<גיא אטיאס:>
אתה היית המנכ"ל ואנחנו ניסינו לקדם את ההיפודרום כבר שנים. אחת הבעיות הגדולות היא משרד החקלאות שמתנגד לזה.

<איתן ברושי (המחנה הציוני):>
עכשיו יש משרד שדואג לחתולים והוא יכול לטפל גם בסוסים.

<גיא אטיאס:>
אלה דיונים שקיימנו לא מעט עם משרד החקלאות שמתנגד לזה בצורה נחרצת. נשמח שתעזור לנו מול משרד החקלאות כדי להוריד את החסם הזה.

<מיקי רוזנטל (המחנה הציוני):>
שתי שאלות. שאלה ראשונה היא האם יש לכם מחלקת מחקר? האם אתם בודקים את הכסף שאתם משקיעים בתחום מסוים ואת הרנטביליות שלו לאורך זמן? זאת אומרת, האם הוא מביא תוצאות. יש לכם מחלקת מחקר כזאת?

שאלה שנייה נוגעת לעניין של השקעת כסף במניעת אלימות בספורט ובגזענות. כמה אתם משקיעים בזה? לא הצלחתי להבין מתוך התקציב כמה אתם משקיעים בזה.

<היו"ר מכלוף מיקי זוהר:>
להוסיף עוד שאלה. יחד עם מניעת האלימות והגזענות בספורט, אולי נחשוב על מתן כלים לאנשים כדי להתמודד עם התמכרויות להימורים והרי יש אנשים כאלה. אני חושב שגם אנחנו עת אנחנו מוכרים קופסת סיגריות במדינת ישראל, אנחנו שמים עליה פתק שאומר זהירות, זה מסוכן לבריאות.

<אורלי לוי אבקסיס (ישראל ביתנו):>
זהירות, זה ממכר.

<היו"ר מכלוף מיקי זוהר:>
כן. 

<אורלי לוי אבקסיס (ישראל ביתנו):>
מעל כל דוכן כזה.

<היו"ר מכלוף מיקי זוהר:>
לא נאמר זהירות, זה ממכר. בואי לא נלך רחוק מדי אבל בוא ניתן גם תקציב מסוים, הבעת סולידריות כלפי אנשים שסובלים מהתמכרות להימורים ונעזור להם להשתקם. יש כאלה שמהמרים בצורה סבורה ואפשר לחיות עם זה, אבל יש כאלה שמתמכרים, מוכרים את ביתם ואת כלכלתם בשביל ההימורים ולהם צריך לעזור.

<גיא אטיאס:>
ברשותך, כדי לסבר את האוזן. הוקמה ועדה שיושבת הראש היא עדנה הראל ממשרד המשפטים והיא עוסקת בכל הנושא של ההימורים, בנושא החברתי, בנושא של התמכרויות. משרד המשפטים בכוונה מוביל את זה.

<היו"ר מכלוף מיקי זוהר:>
אני חושב שה-טוטו צריך להקציב לזה תקציב. לא צריך כאן כל כך הרבה כסף. גם אם נקציב מיליון שקלים, זאת הבעת סולידריות.

<אורלי לוי אבקסיס (ישראל ביתנו):>
למה מיליון שקלים?

<היו"ר מכלוף מיקי זוהר:>
אין כל כך הרבה קליינטים. הם לא באים.

<אורלי לוי אבקסיס (ישראל ביתנו):>
הם לא מודים.

<קריאה:>
אני לא בטוח שזה אפשרי משפטית.

<יצחק לארי:>
עוד לפני הקמת הוועדה, יש דברים שאנחנו עושים בלי קשר לוועדה. קודם כל, אנחנו גוף ציבורי. אין לנו שום עניין שחס וחלילה מישהו ימשכן את ביתו כדי שנבנה אצטדיון באיזשהו מקום.

<היו"ר מכלוף מיקי זוהר:>
ברור. אני יודע שלא.

<יצחק לארי:>
אנחנו פועלים באחריות ואנחנו מחילים על עצמנו כללים מאוד מאוד נוקשים של משחקים באחריות. אנחנו חברים בארגון בינלאומי של ה-EL וארגון בינלאומי ה-WL, שזה הארגון האירופאי והארגון העולמי. אצלנו למשל אסור לדוגמה להמר באשראי בשום פנים ואופן. אנחנו מאוד מקפידים עוד לפני החוק על איסור של הימורי קטינים כאשר בכל תחנה, ללא יוצא מן הכלל, יש שלט כזה ואם השלט לא מופיע - - -
<אורלי לוי אבקסיס (ישראל ביתנו):>
יש לכם פקחים?

<יצחק לארי:>
כמובן. יש לנו משווקים ואנחנו עכשיו בעיצומו של מכרז.

<אורלי לוי אבקסיס (ישראל ביתנו):>
מה אתם עושים היכן שאתם מגלים?

<יצחק לארי:>
הסנקציה היא סגירת התחנה. 

<אורלי לוי אבקסיס (ישראל ביתנו):>
כמו באלכוהול.

<יצחק לארי:>
מי שמוכר, עובר עבירה פלילית. מצדי שהמשטרה תיכנס לתמונה. אפס סבלנות וסובלנות. אנחנו כן מבצעים מחקרים בנושא הזה ואנחנו מממנים. אנחנו תומכים בעמותת אפשר שתומכת במתמכרים. גם הם אומרים שהמתמכרים לא באים מאתנו אבל אנחנו כן תומכים בעמותות מהסוג הזה בצורה מוסדרת. אנחנו משתפים אתם פעולה וכמובן אנחנו מסייעים בכל מה שקשור במחקרים לגבי התופעות האלה.

מהבחינה הזאת כמובן כל מה שיטילו עלינו, אנחנו נעשה. צריך לזכור שבכל זאת יש בצד השני את ההימורים הבלתי חוקיים. מצד אחד אנחנו צריכים להתמודד וכולם אומרים לנו שנשקיע עוד באוכלוסיות מיוחדות ובקהילה, ומצד שני קושרים לנו את הידיים מאחורי הגב. צריך למצוא את האיזון הנכון.
<אורלי לוי אבקסיס (ישראל ביתנו):>
איפה קושרים לכם את הידיים מאחורי הגב? תן דוגמה.

<יצחק לארי:>
לדוגמה, אני נותן יחסים מאוד נמוכים מאשר ההימורים הבלתי חוקיים כי הם לא צריכים לממן פעילות ספורט.

<אורלי לוי אבקסיס (ישראל ביתנו):>
כלומר, אצלכם זאת השקעה סולידית.

<יצחק לארי:>
בהחלט זאת השקעה סולידית. הטופס הממוצע אצלנו הוא כמה עשרות שקלים ואת יכולה מקסימום להכפיל.

<אורלי לוי אבקסיס (ישראל ביתנו):>
אנחנו יכולים לשבת כאן ולהיתמם, אבל תקשיב לי, אני מכירה אנשים שהולכים ומגרדים וזה אותו הדבר.

<יצחק לארי:>
כל הדוגמאות שנתת עד עכשיו, לא שייך לדיון בוועדת הכספים. אני תלוי בתוכן חיצוני. אין היום משחק, יש פגרה, אין על מה לשחק. אני לא יכול להמציא עכשיו משהו כי אסור לי.

<היו"ר מכלוף מיקי זוהר:>
אני יכול לתת לכם כמה רעיונות.

<יצחק לארי:>
אני אשמח אבל גם תעזור לי להעביר אותם.

<היו"ר מכלוף מיקי זוהר:>
אתה יכול להמר למשל על הפריימריס הבא בליכוד.

<אורלי לוי אבקסיס (ישראל ביתנו):>
יש מנצח אחד. הכי סולידי. כולם זוכים, או ביבי או נתניהו.

<יצחק לארי:>
לגבי מעורבות ה-טוטו במלחמה באלימות ובגזענות היא חלק בלתי נפרד מהגשמת החזון שלנו. אנחנו מקצים מדי שנה כשני מיליון שקלים לטובת פרויקטים. יש מועצה למניעת אלימות בספורט ובמסגרת המועצה למניעת אלימות אנחנו מממנים עמותות כמו ערכים בספורט.

<מיקי רוזנטל (המחנה הציוני):>
זה לא הרבה. האלימות היא די נוראית.

<יצחק לארי:>
תכף ניגע בדברים המאוד משמעותיים שאנחנו עושים מעבר לזה. במסגרת קרן המתקנים שלנו, אנחנו גם בונים אצטדיונים חדשים אבל גם יש לנו קרן לשדרוג חוויית הצפייה. אנחנו מאמינים שכאשר אתה נותן מתקן עם חוויית צפייה טובה – ודרך אגב, זה הוכיח את עצמו – מספר הצופים במגרשים עלה, מספר הנשים עלה, מספר הילדים עלה. זה מוריד את רמת האלימות וזה מוריד את המתח במגרש. במסגרת הסכמי השדרוג שלנו עם הכדורגל ועם הכדורסל, אנחנו מתמרצים קבוצות הוגנות. קבוצה הוגנת מקבלת תמריץ כספי מאתנו. אנחנו מתקצבים מדי שנה את כל השיטור והסדרנות בליגות הנמוכות ובשנה האחרונה גם בליגות העליונות. זה בהחלט כחלק מהמלחמה באלימות ובגזענות.

יש לנו פרויקט, יחד עם נשיא המדינה, פרס מגן הכבד לקבוצה ההוגנת ביותר. זה הרבה יותר יוקרתי. אמנם זה רק מאה אלף שקלים.

<אורלי לוי אבקסיס (ישראל ביתנו):>
מי זאת הקבוצה ההוגנת ביותר? 

<יצחק לארי:>
בשנה שעברה זאת הייתה מכבי תל אביב. דרך אגב, זאת חכמה גדולה להיות קבוצה הוגנת עם מספר אוהדים גדול.

<היו"ר מכלוף מיקי זוהר:>
התקציב כבר הוגש. בואו נסכם שרוח הוועדה היא שלפעם הבאה יינתן קצת יותר משקל לנושא מניעת אלימות בספורט ולנושא עזרה למתמכרים. אני אומר לך בכנות רבה שיש לנו מזל – ועכשיו תרשי לי להחמיא לשרת הספורט שהיא חברתי הטובה – שיש לנו שרת ספורט שדוגלת בערכים פריפריאליים, היא תנווט את התקציבים לשם והיא מתכוונת לעשות זאת.

<אורלי לוי אבקסיס (ישראל ביתנו):>
היה פרויקט שלימור לבנת התחילה לגבי פרחי ספורט בפריפריה.

<היו"ר מכלוף מיקי זוהר:>
מירי רגב יודעת לדאוג לפריפריה. 

<יצחק לארי:>
זאת מדיניות שהשרה גם מובילה. שבעים אחוזים מהמתקנים שנבנים אצלנו הם בלמ"ס אחד עד ארבע.

<היו"ר מכלוף מיקי זוהר:>
נמצא כאן מנכ"ל משרד הספורט והוא יאמר את דבריו.

<יוסי שרעבי:>
צהרים טובים לכולם. קודם כל, אני רוצה לפתוח ולהביע הערכה גדולה לעבודה של המועצה להסדר הימורים בספורט, למנכ"ל, לרוני כממלא מקום היושב ראש ולכל הצוות המקצועי. אני חושב שזה ארגון שעושה את עבודתו נאמנה ומצליח להביא לנו שורת רווח שמאפשרת לנו לעשות דברים טובים למען הספורט בישראל ולא רק למען הספורט אלא גם למען החברה בישראל, ועל זה אני אומר כמה דברים.

עם כניסתה של השרה רגב לתפקיד, היא ראתה בספורט כלי לשינוי חברתי. אחד הדברים שהיא מבקשת לקראת תקציב 2016, ואלה הדברים שעכשיו אנחנו עובדים עליהם בשצף קצף, זה להבטיח שאמות המידה יקדמו את האג'נדה החברתית אותה מוביל המשרד וזה אומר קודם כל להוריד לא מעט חסמים שעכשיו אנחנו עסוקים בהם. אפרופו, נאמר כאן על ידי חבר הכנסת שגם היה מנכ"ל המשרד שלא מעט רשויות מתקשות לעמוד במשימות של ה-טוטו בתקציב או בהקצאה שה-טוטו מעמיד לרשותן בגלל מגבלות המצ'ינג ומגבלות אחרות. חלק מהאתגר הגדול שעומד בפנינו ברגע זה הוא לראות איך אנחנו מורידים מהחסמים האלה ובאמת מאפשרים גם לרשויות - - -
<אורלי לוי אבקסיס (ישראל ביתנו):>
המצ'ינג הוא דיפרנציאלי.

<יוסי שרעבי:>
אנחנו נבוא עם בשורה ברגע שנסיים עם זה אבל אכן נבוא עם בשורה והבשורה אפילו יותר גבוהה ממה שאתם חושבים. חלק מהמטרה הוא ליצור מצב שבאמת תשתיות הספורט מונחות בכל פינה במדינת ישראל ומייצרות כאן מהפכה שלמה. מבחינתנו זה משרת גם את השיח החברתי כי אנחנו יודעים מה המשמעות של תשתיות אחרים. אנחנו מבינים שזה גם עשוי לקדם באופן משמעותי את ענף הכדורגל. חלק מהאתגר שלנו הוא לראות איך אנחנו עושים שינוי דרמטי בענף הכדורגל.

חשוב לומר שאנחנו רואים בתקציב של ה-טוטו תקציב חברתי ולכן אנחנו בהחלט סבורים שהמהלכים שה-טוטו עשה בשנים האחרונות, אנחנו רוצים להאיץ אותם, לתמוך בתקציבים שמיועדים לאוכלוסיות מיוחדות, לאוכלוסיות מוחלשות. צריך להמשיך במגמה הזאת כמו שמנכ"ל ה-טוטו פירט.

צריך לומר שאנחנו גם רוצים להתמודד עם סוגיית האלימות באופן מאוד אגרסיבי. כמו שאתם יודעים, מונתה ועדה שאני הרכבתי אותה שהביאה המלצות אופרטיביות שגם הוצגו בפני ועדת הפנים וגם בפני ועדת החינוך. חלק מההמלצות שלנו הן להעביר סכום משמעותי להקמת יחידת שיטור משטרתית מה שהיה חלק מהמלצות כל הוועדות שהיו עד היום. אנחנו סימנו תקציב לא קטן לטובת העניין הזה בתיאום עם ה-טוטו במסגרת המועצה הלאומית לספורט, קרוב לעשרה מיליון שקלים להקמת היחידה. אנחנו חושבים שזאת אחת הבשורות החשובות.

<אורלי לוי אבקסיס (ישראל ביתנו):>
כמה מתוך זה נטו יגיע למי שצריך? עזוב את הקמת היחידה. היחידה תאכל חצי מהתקציב והשאלה היא כמה מתוך התקציב יגיע למי שצריך.

<יוסי שרעבי:>
התפקיד של היחידה הזאת הוא לזהות מגמות לפני שמגיעים למגרשים וליצור מצב שהתארגנויות של אוהדים, של פורעים והתאגדויות של עבריינים, יוכלו לבלום אותם הרבה לפני כן. זה התפקיד של היחידה הזאת. אני חושב שזה דבר שמאוד זקוקים לו ואני חושב שהוא מאוד חשוב. 

צריך לומר שאנחנו רוצים גם לתמוך בהתארגנויות של אוהדים ופעילות של אוהדים ופעילות של חובבי ספורט. אנחנו חושבים שהאוהדים האלה, כמו שהשרה נוהגת להגיד, הם הפתרון והם לא הבעיה. זה גם חלק מהמגמות שאנחנו רוצים לתמוך בהן.

בסך הכול אנחנו ערב שינוי אמות המידה של ה-טוטו לקראת תקציב שנה הבאה שאמור להביא לידי ביטוי את התפיסה של הספורט כנושא חברתי וגם הרצון לתת מענה לאוכלוסיות המוחלשות ולפריפריה, גם הגיאוגרפית וגם החברתית.

<שלומית ארליך:>
מה זאת אומרת שינוי אמות המידה? בעצם עכשיו מדובר באמות מידה חדשות שנכנסו לתוקף ב-2014. לא?

<יוסי שרעבי:>
יש אמות מידה שברגע זה על פיהן ה-טוטו מחלק את התקציבים שלו באמצעות הקרנות השונות שה-טוטו מפרסם.

<יצחק לארי:>
היא מדברת על אמות מידה של לובצקי. אתם מבלבלים. אתה דיברת על אמות מידה של קרן המתקנים.

<יוסי שרעבי:>
אני דיברתי על אמות מידה של קרן המתקנים. 

<מיקי רוזנטל (המחנה הציוני):>
אתה מדבר על תשתיות פיזיות.

<יוסי שרעבי:>
כן. אני לא מדבר על מה קורה אחרי שנקבעה הרצועה התקציבית, איך זה מחולק לאיגודים ולגופים התחרותיים. את זה אני שם בצד. זאת לא אסטרטגיה אלא זאת טקטיקה. אני עכשיו מדבר על אסטרטגיה ואסטרטגיה היא באמת לראות איך אנחנו נותנים מענה לאוכלוסיות החברתיות ולאוכלוסיות החלשות במדינת ישראל. אלה אמות המידה שאנחנו משנים עכשיו.

<היו"ר מכלוף מיקי זוהר:>
תודה רבה. היועצת המשפטית רוצה להפנות מספר שאלות אבל לפני כן אני רוצה לשאול עוד שאלה לפני אחרונה. קודם כל, אמרנו שבהימורים על הסוסים משקיעים עשרה מיליון שקלים ומרוויחים שלושים מיליון שקלים דבר שאומר שאנחנו נשארים ברווח של עשרים מיליון שקלים.

<יצחק לארי:>
לא. אחרי כל ההוצאות. נטו לספורט. 

<היו"ר מכלוף מיקי זוהר:>
אני רואה שאתם ממש הולכים חזק בנושא הזה. ראיתי שב-2016 הסכום כבר גדל ל-14 מיליון שקלים.

<יצחק לארי:>
מן הסתם גם ההכנסות גדלות.

<היו"ר מכלוף מיקי זוהר:>
כן. אני לא יכול להגיד שאני מקווה שהן יגדלו כי לדעתי זה הולך למקום של הימור נטו. אבל אני סומך עליכם בעניין.

<יצחק לארי:>
אני מקווה שגם אתה פעם בשבוע תמלא וינר או סוסים.

<היו"ר מכלוף מיקי זוהר:>
סוסים? על וינר אני מוכן להסכים, אבל סוסים? 

<יצחק לארי:>
תעשה וינר על כדורסל.

<קריאה:>
אבל לא על מכבי קריית גת.

<היו"ר מכלוף מיקי זוהר:>
כי אני לא אובייקטיבי. אני תמיד ארצה שהם ינצחו והם כל הזמן מפסידים וזה אומר שאני אפסיד את כל הכסף.

בנושא של הוצאות פרסום באינטרנט, תשעה מיליון שקלים. זה המון כסף.

<יצחק לארי:>
המון?

<היו"ר מכלוף מיקי זוהר:>
כן. המון כסף.

<אורלי לוי אבקסיס (ישראל ביתנו):>
באינטרנט, זה המון.

<היו"ר מכלוף מיקי זוהר:>
אני שואל את עצמי מה אנחנו מוציאים שם.

<יצחק לארי:>
באינטרנט זה הפרסום הכי מדיד שיש. אני רואה כל אחד לאיפה מגיע. יש לנו הכנסות של 400 מיליון שקלים באינטרנט כאשר תשעה מיליון פרסום, זה כלום. 

<היו"ר מכלוף מיקי זוהר:>
יש אתר וינר ולהפעיל אתר עולה כסף. 

<יצחק לארי:>
נכון.

<היו"ר מכלוף מיקי זוהר:>
זה קשור בהוצאה?

<יצחק לארי:>
חד משמעית, כן.

<היו"ר מכלוף מיקי זוהר:>
כמה עולה לך להפעיל את האתר?

<יצחק לארי:>
להפעיל את האתר? לא. אבל אני צריך לפרסם כדי שיגיעו לאתר.

<היו"ר מכלוף מיקי זוהר:>
אתה מפרסם.

<אורלי לוי אבקסיס (ישראל ביתנו):>
זה בלי הרדיו? בלי הטלוויזיה? זה הרבה בשביל אינטרנט.

<היו"ר מכלוף מיקי זוהר:>
זה רק באינטרנט.

<מיקי לוי (יש עתיד):>
אם הוא לא יפרסם באינטרנט, לא יבואו להמר ושם, אלה הן העלויות.

<יצחק לארי:>
יחסית לגודל שלי אני מפרסם מאוד מאוד קטן. אתם לא רואים אותי בטלוויזיה.

<אורלי לוי אבקסיס (ישראל ביתנו):>
אני שומעת אתכם כל היום ברדיו.

<יצחק לארי:>
ברדיו אבל לא בטלוויזיה.

<אורלי לוי אבקסיס (ישראל ביתנו):>
אני שומעת ברדיו כשאני במכונית. אני לא נמצאת הרבה מול הטלוויזיה.

<יצחק לארי:>
הרדיו הוא זול.

<מיקי רוזנטל (המחנה הציוני):>
יש חסות, יש קלפים כאלה, זה לא אתם?

<יצחק לארי:>
לא. קלפים זה לא אנחנו. 

<מיקי רוזנטל (המחנה הציוני):>
יש פרסומת כזאת. מה זה לא אתם? זה אתם.

<יצחק לארי:>
לא. הם יורדים עלינו. אתה תמנה וינר, תראה כמה תהנה.

<מיקי רוזנטל (המחנה הציוני):>
אין סיכוי. תפסת את הקליינט הכי גרוע.

<יצחק לארי:>
זה האתגר.

<אורלי לוי אבקסיס (ישראל ביתנו):>
אנחנו רוצים לשמור את טיפת המזל שיש לנו למקומות האחרים ולא לבזבז אותן שם.

<היו"ר מכלוף מיקי זוהר:>
אגב, זה עלה אפילו לעשרה מיליון שקלים ב-2016.

<יצחק לארי:>
נכון. אני שם כפתורים באתרי ספורט וזה עולה כסף.

<היו"ר מכלוף מיקי זוהר:>
בשנה הראשונה, איך שהתחלת להתקיים כאתר הימורים, כאתר אינטרנט, אני מניח שהיית צריך להבליט את עצמך כדי שיכירו אותך אבל היום אתה מותג בודד בשוק ואין לך מתחרים. יש לך מתחרים בשוק?

<יצחק לארי:>
בטח.

<היו"ר מכלוף מיקי זוהר:>
מהמרים לא חוקיים. יש לך אתר חוקי שמתחרה אתך בשוק?
<יצחק לארי:>
הוא לא חוקי בהגדרה.

<היו"ר מכלוף מיקי זוהר:>
כל מי שאוהב להמר בספורט, מהמר וינר.

<יצחק לארי:>
לא נכון.

<היו"ר מכלוף מיקי זוהר:>
או בהימורים לא חוקיים.

<יצחק לארי:>
נכון.

<היו"ר מכלוף מיקי זוהר:>
ההימורים הלא חוקיים, עם כל הכבוד, למה אתה מהנהן? יש עוד סוגים של הימורים שאני לא מכיר? אולי תכיר לי סוגים של הימורים שקשורים לספורט.

<קריאה:>
לפי הערכות המשטרה היקף ההימורים הלא חוקיים הוא פי חמישה משלנו.

<אורלי לוי אבקסיס (ישראל ביתנו):>
אז אנחנו צריכים לתת לכם כלים להתחרות בהימורים הלא חוקיים? אנחנו צריכים לתת כלים לתפוס את ההימורים הלא חוקיים.

<יצחק לארי:>
נכון, אבל את צריכה לוודא שכל שקל יושקע.

<אורלי לוי אבקסיס (ישראל ביתנו):>
לא, אני צריכה להעדיף שפחות יהמרו בכל אשר יהיה.

<יצחק לארי:>
אבל כל עוד הם שם, את מעדיפה שזה יהיה אצלי.

<אורלי לוי אבקסיס (ישראל ביתנו):>
אל תגיד לי מה ההעדפות. לא זה ולא זה.

<היו"ר מכלוף מיקי זוהר:>
אני יודע דבר אחד. יש שוק של הימורי ספורט ובשוק הזה, בצד החוקי, יש גוף אחד והוא אתם. אין אף גוף שמתחרה אתכם בהימורי ספורט חוקיים. מי שיש לו גוף הימורי ספורט לא חוקיים, יש לו. אתם תמיד תהיו בפיגור אל מול אתרי ההימורים הלא חוקיים כי הם לוקחים יחסים הרבה יותר נמוכים ויותר אטרקטיביים והם נותנים יותר כלים למהמר להרוויח מאשר אתה נותן. אתם לא יכולים לתת כמוהו כי יש לכם הוצאות.

אני אומר שאם אתה הגוף היחידי שנמצא בשוק ואין לך מתחרים ואתה כבר מותג מוכר ומצליח, למה אני צריך להשאיר באתרי אינטרנט טיזינג למהמרים לבוא להמר אצלי באתר? יש לכם אפליקציה, יש לכם הכול, מה רע שבן אדם יבוא ויחליט שהוא רואה ספורט, הוא רוצה להמר, ייכנס לאתר שלכם ויהמר. למה אני צריך לתת לו ליד מאתר אחר? מה זה מועיל לי? תגיד לי פרסום שיווקי ליחסים שאתם עושים, את זה אני רואה. אני נכנס לאתרי ספורט, אני חובב ספורט ידוע, ואני רואה שאתם כותבים ש-וינר אומר שיש היום יחס כזה, משחק מעניין. את זה ראיתי. זה בסדר וזה סביר, אבל למה אני צריך גם לתת לידינג בתוך אתר ולשלם על זה כסף?

<יצחק לארי:>
אני אגיד לך. קודם כל, אתר האינטרנט הוא הזירה העיקרית של ההימורים הבלתי חוקיים. יש לנו תחרות.

<אורלי לוי אבקסיס (ישראל ביתנו):>
איך אתם בודקים שקטינים לא מהמרים שם? לתחנות אתם יכולים לשלוח פקחים אבל איך אתם יכולים לדעת שקטינים לא מהמרים?

<יצחק לארי:>
אני מחובר למחשבים של משרד הפנים. את נרשמת אצלי ועד שאני לא מזהה שאת בגירה מעל גיל 18, אני לא נותן לך להמר.

<אורלי לוי אבקסיס (ישראל ביתנו):>
איך אתה מזהה?

<יצחק לארי:>
אלת נרשמת אצלי עם כל הפרטים המלאים. זיהוי מלא. בלי זה את לא יכולה.

<אורלי לוי אבקסיס (ישראל ביתנו):>
חתימה דיגיטלית.

<יצחק לארי:>
כל הפרטים. את מקבלת קוד, סיסמה, נותנת מספר תעודת זהות ואז אני מתחבר למשרד הפנים ורואה שאת בגירה. אם לא, את לא יכולה להמר. את לא יכולה להמר מיד. בכל אופן, שני אחוזים מההכנסות זה מאוד מאוד - - -

<היו"ר מכלוף מיקי זוהר:>
לא, זה לא. 

<יצחק לארי:>
אתה נכנס כאן לדברים מסחריים. אין לי בעיה לתת לך.

<היו"ר מכלוף מיקי זוהר:>
שיקול של כמה זה מסך ההכנסות, הוא לא שיקול.

<יצחק לארי:>
הוא שיקול כי זה לתת לי כלים.

<היו"ר מכלוף מיקי זוהר:>
זה הרבה כסף. אני לא חושב שיש היום בכלל גוף עסקי כלשהו במדינת ישראל שמשקיע עשרה מיליון שקלים בפרסום באינטרנט ובנושאים כאלה שקשורים למה שאתה מנסה לשווק. הפיס משקיע עשרה מיליון שקלים?

<מיקי לוי (יש עתיד):>
הרבה יותר.

<יצחק לארי:>
אתה שואל את זה ברצינות?

<היו"ר מכלוף מיקי זוהר:>
באינטרנט?

<קריאה:>
אבל אין לו אינטרנט. 

<היו"ר מכלוף מיקי זוהר:>
בואו נחזור להוצאות השיווק. הוצאות השיווק מגיעות ל-86 מיליון שקלים.

<יצחק לארי:>
לא, 86 מיליון הם הסכמי שיווק הוצאות ענפי ספורט. הסכם השיווק הקונבנציונאלי שלי, אני מאוד יעיל בו.

<אורלי לוי אבקסיס (ישראל ביתנו):>
כמה בסך הכול אתם מוציאים על שיווק?

<יצחק לארי:>
שלושים מיליון שקלים.

<אורלי לוי אבקסיס (ישראל ביתנו):>
לא, בנוסף לשמונים ומשהו שאומרים כאן.

<היו"ר מכלוף מיקי זוהר:>
זה לא שאתה לא מוציא. אתה מוציא שלושים מיליון שקלים הוצאות שיווק.

<יצחק לארי:>
נכון.

<היו"ר מכלוף מיקי זוהר:>
מתוכם תשעה מיליון שקלים הולכים לאינטרנט.

<יצחק לארי:>
נכון.

<היו"ר מכלוף מיקי זוהר:>
השאלה שלי היא למה אני צריך להוציא את התשעה מיליון שקלים באינטרנט?

<יצחק לארי:>
זאת הזירה העיקרית של ההימורים הבלתי חוקיים שם יש לי תחרות.
<היו"ר מכלוף מיקי זוהר:>
אתרי הספורט הידועים מובילים אנשים להימורים לא חוקיים? יש להם לידינג להימורים לא חוקיים?

<יצחק לארי:>
יש להם המון מידע והמון חשיפה להימורים בלתי חוקיים באינטרנט. בהחלט כן.

<היו"ר מכלוף מיקי זוהר:>
אבל מה זה קשור לאתרי הספורט? אתה משלם לאתרי ספורט.

<יצחק לארי:>
נכון, כדי שיובילו אותם אלי.

<היו"ר מכלוף מיקי זוהר:>
אני אומר שהפרסום באמצעות האינטרנט לדעתי מיותר. אני חושב שתשעה מיליון שקלים השקעה באתרי ספורט היא השקעה גבוהה.

<יצחק לארי:>
אני ממש חולק עליך.

<מיקי לוי (יש עתיד):>
עם כל הכבוד, יש להם דירקטוריון והוא קובע את העניין הזה. אני לא חושב שזה בסמכות ועדת הכספים להיכנס לנושאים האלה.

<יצחק לארי:>
זה ממש הוכיח את עצמו הפרסום הזה מדי שנה. זה מאוד מוכיח את עצמו.

<רוני פרידמן:>
אני חושב שצריך להקשיב לאנשי המקצוע שמציגים לדירקטוריון את הניתוחים שלהם של עלות תועלת. אנחנו השתכנענו ואני חושב שבסוף התוצאות מדברות בעד עצמן. אתה רואה את שורת הרווח איך היא עולה וצומחת. 

<היו"ר מכלוף מיקי זוהר:>
דרך אגב, הרווח ימשיך לעלות גם אם לא נפרסם פעם אחת.

<רוני פרידמן:>
תלוי איפה. 

<היו"ר מכלוף מיקי זוהר:>
ההיקפים תמיד יגדלו. 

לגבי תקציב 2015, בסך הכול מבחינתי מיציתי את השאלות. יש למישהו עוד שאלות? 

<שלומית ארליך:>
לגבי אמות המידה. אתם בעצם פועלים עכשיו לפי אמות המידה החדשות.

<יצחק לארי:>
יש שני סוגי אמות מידה. יש אמות מידה לחלוקה לאיגודים ואגודות. על פי אמות מידה שפורסמו לפני כשנה וחצי, אנחנו פועלים לפי אמות המידה שנקבעו בוועדה כאשר בראש הוועדה עמד צבי לובצקי עד שאין אמות מידה חדשות.

<שלומית ארליך:>
יש אמות מידה שמתייחסות לנשים?

<יצחק לארי:>
כן. זה ספורט נשים.

<שלומית ארליך:>
כשאתם פועלים באמצעות הסכמי שיווק, זה גם הולך לפי אמות המידה?

<יצחק לארי:>
לא. הסכמי שיווק זה לצורך כלכלי מסחרי. על איזה הסכמי שיווק את מדברת?

<שלומית ארליך:>
הסכמי שיווק שאתם עושים. הגיעו בעבר פניות לגבי ליגות נשים.

<יצחק לארי:>
לא. ליגת הנשים היום מקבלת דרך אתנה, שם עושים להם אמות מידה. העברנו את זה אליהם כי זאת תמיכה בנשים. אנחנו נותנים להם חצי מיליון שקלים על פי פרמטרים כלכליים מסחריים.

<היו"ר מכלוף מיקי זוהר:>
מתוך הסכמי השיווק אתם נותנים כסף גם לאיגודי הספורט?

<יצחק לארי:>
בהסכמי השיווק זה בעיקר לאיגודי ספורט.

<היו"ר מכלוף מיקי זוהר:>
לא למינהלות.

<יצחק לארי:>
הסכמי איגודים/מינהלות.

<היו"ר מכלוף מיקי זוהר:>
יש הבדל.

<יצחק לארי:>
בכדורגל עד לפני שנה הייתה רק ההתאחדות - לא הייתה מינהלת - וזה היה דרכה. הכדוריד זה רק איגוד.

<היו"ר מכלוף מיקי זוהר:>
היה לי שיח עם האוצר בעניין הזה לגבי הסכמי השיווק. ביקשתי להגדיל אותם בשנת 2016 ואני רואה שהם לא גדלו אלא נותרו על כנם. אני הגעתי למסקנה בשיח עם האוצר שהמצב היום בכדורגל ובכדורסל הוא לא פשוט וצריך לחזק את האיגודים בעוד תקציב כי למשל, סתם דוגמא, הייתה השנה הצלחה גדולה לנבחרת ישראל בכדורסל אבל אין שם מספיק כסף לתשתיות. יש למשל את הליגה הלאומית בכדורסל וזאת ליגה שבקושי מתקיימת ועומדת על כרעי תרנגולת כי אין לה כסף להתקיים. גם שם אין מספיק תקציב. בכדורגל אין שאלה, נבחרת ישראל במצב קשה וצריך להקים שם אקדמיות וצריך לטפח שם את המצב באופן כזה שבאמת נתחיל מהשורשים. היה לנו דיון בכנסת לגבי הנושא של איך אנחנו יוצאים מהמצב הקשה שקיים היום בכדורגל. יש שם צורך גם בתקציב.

<רוני פרידמן:>
למה אתה לא נותן את זה ישירות? למה דרך משווקים?

<היו"ר מכלוף מיקי זוהר:>
אני אגיד לך למה. אני חושב שאם נבחרת ישראל בכדורגל ונבחרת ישראל בכדורסל והאיגודים עצמם בכל לוח פרסומי שלהם יפרסמו את ה-טוטו וה-וינר, קודם כל זה פרסום ראוי וערכי. למה? כי יש גוף ספורט שהוא איגוד רשמי, רגולטור רשמי של מדינת ישראל שנותן פרסום בכל מקום, גם של נבחרות ישראל, גם של הליגה הלאומית, גם של ליגת העל.

<רוני פרידמן:>
אבל אסור לשלם יותר ממה שזה שווה. כל מה שאמרת, אני חותם עליו בשתי ידיים אבל זה כסף של תמיכה. 

<היו"ר מכלוף מיקי זוהר:>
שווה לתת עשרה מיליון שקלים להתאחדות הכדורגל ועשרה מיליון שקלים להתאחדות הכדורסל. זה שווה כל שקל. אף אחד לא יכול לשכנע אותי אחרת.

<גיא אטיאס:>
הסכם השיווק האחרון שנחתם דיבר על הסכם שיווק מסחרי כלכלי, על השווי הכלכלי המסחרי. מה שאתה העלית כסוגיה בנושא הנבחרות, נלקח בחשבון בהסכם שנחתם משולש בין המדינה לבין ה-טוטו לבין ההתאחדות בו ניתן מענה על ידי כספי המדינה לאירוח הנבחרות, לשיפוי מצב הנבחרות, אם זאת נבחרת ישראל בכדורגל ואם זאת נבחרת ישראל בכדורסל. אני חושב שכן נכון יהיה לשמר בפן המקצועי שהסכם השיווק יהיה הסכם שיווק כלכלי מסחרי כהגדרתו ובמידה וצריך לתת מענה לנבחרות ישראל, הוא ייתן מענה כפי שניתן בהסכם האחרון. הסוגיה הזאת נדונה ובימים אלה נפתח הסכם השיווק שוב ואני מניח שהסוגיות האלה יעלו.

<יצחק לארי:>
אני חייב לציין שיש כאן גם ההערות של מבקר המדינה להסכמים שנעשו בעבר ובג"צים שהוגשו. דרך אגב, מיקי, זה לא אומר שאין פתרון לכל מה שציינת. מבחינה כספית. אתה יכול לצאת עם בשורה שהשנה איגוד הכדורסל, בעקבות מה שציינת, בשנת 2016, התמיכה שלו תגדל במיליון ו-800 אלף שקלים. 

<גיא אטיאס:>
הפתרון הוא לאו דווקא באמצעות הסכם השיווק.

<יצחק לארי:>
לא הסכם השיווק. התמיכה שלו תגדל במיליון ו-800 אלף שקלים.

<היו"ר מכלוף מיקי זוהר:>
אני אומר שהכדורגל והכדורסל ב-2016 זקוקים לעשרה מיליון שקלים, כל איגוד. הם זקוקים לכסף הזה, והם צריכים אותו. הסכמי השיווק מהווים פלטפורמה טובה גם מבחינה משפטית כי יש להם כוח שיווקי לא פחות ממינהלת ליגת העל בכדורגל וממינהלת ליגת העל בכדורסל. יש להם כוח שיווקי אדיר ואני גם אומר לכם למה. כי בשונה מליגת העל בכדורגל שהיא לקהל הרחב, למשל התאחדות הכדורגל יורדת גם לשטח והיא פוגשת את הילדים יום יום ושעה שעה, את מחלקות הנוער, את ההורים שלהם. מספיק שכל ילד במחלקת הנוער יקבל איזשהו משהו - - -

<יצחק לארי:>
זאת חשיפה לעולם הכדורגל. זה לא שיווק.

<היו"ר מכלוף מיקי זוהר:>
בפן השיווקי להתאחדויות הספורט יש כוח שיווקי אדיר ואם תתנו להם עשרה מיליון שקלים לכל איגוד, לא יקרה שום אסון.

<קריאה:>
אני מניח שהכדורגל מקבל.

<היו"ר מכלוף מיקי זוהר:>
בנוסף לקיים. אגב, ברור שזה לא פרופורציונאלי בין הכדורגל לכדורסל אבל כאן אני לא נכנס כדי שלא יתפסו אותי כמי שתופס צד. אני רוצה שגם הכדורגל וגם הכדורסל יקבלו עוד עזרה כלכלית חשובה כדי לקדם את תחומי הספורט הבולטים ביותר בעולם. כדורגל וכדורסל הם תחומי הספורט המובילים בעולם וכך צריך להיות גם בישראל.

<יצחק לארי:>
אנחנו עושים את זה.

<היו"ר מכלוף מיקי זוהר:>
אם כן, קודם כל נאשר לכם את תקציב 2015. אני רוצה להביא את אימוץ התקציב להצבעה. מי בעד אישור תקציב 2015 של המועצה להסדר ההימורים בספורט?

הצבעה

בעד אישור תקציב 2015 – 3. פה אחד
תקציב 2015 אושר.
<היו"ר מכלוף מיקי זוהר:>
תקציב 2015 אושר.

<מיקי לוי (יש עתיד):>
מה עם תקציב 2016?

<היו"ר מכלוף מיקי זוהר:>
אחרי ששאלתי את השאלות הרלוונטיות ל-2015, הבנתי את התשובות לגבי 2016 כי התקציב יחסית זהה עם שינויים קלים ותוספת קטנה להוצאות פרסום של הסוסים שהם טוענים שזה יביא עוד כסף אבל את זה נדע ב-2017 וכך לגבי כל השאר.

הדבר היחידי שאני לא שלם בתקציב 2016 אלה הן הוצאות השיווק. אני חושב שצריך להגדיל אותן.

<יצחק לארי:>
אתה מדבר לגופי ספורט. הוצאות שיווק לגופי ספורט.
<היו"ר מכלוף מיקי זוהר:>
הוצאות שיווק, חסות, כדורגל, כדורסל.

<מיקי לוי (יש עתיד):>
לכו הביתה ותעשו סיבוב נוסף. זה סעיף אחד.

<רוני פרידמן:>
אסור לנו. יש הערות של מבקר המדינה.

אנחנו יודעים למדוד את עלות תועלת של כל שקל שאנחנו משקיעים בשיווק. 

<היו"ר מכלוף מיקי זוהר:>
אני שמעתי את זה ואני יודע. 

<יצחק לארי:>
למה לא ללכת בדרך המלך? 

<היו"ר מכלוף מיקי זוהר:>
אין בעיה. תרשום.

<יצחק לארי:>
יש למטה כסף. אני מרוויח הרבה יותר. תן להם בדרך המלך בצורה של תמיכה, לכדורגל ולכדורסל. זה לגיטימי. כל מה שאמרת, אני חותם בשתי ידיים על הדברים.

<יוסי שרעבי:>
אני אומר רק דבר אחד. קודם כל, אנחנו מסכימים שצריך להגדיל את הכסף לכדורגל ולכדורסל. לא רק אבל גם. יש את הסכמי השיווק ואתם יודעים שהסכמי השיווק מחייבים גם דיווח שמוכיח שאכן ההסכם הזה הוא בעל ערך וכן הלאה וכן הלאה. היו הרבה מאוד טענות שהסכמי השיווק לא בדיוק משיגים את ייעודם וכי זה לא בדיוק הסכם שיווק.

<יצחק לארי:>
זאת תמיכה מוסווית.

<יוסי שרעבי:>
הנה, המנכ"ל אמר את זה. זה כביכול מסלול עוקף תמיכות. כביכול. אנחנו חושבים שצריך לתת את המענה להסכם השיווק כפי שאפשר ומה שלא, צריך לתת את זה בתוך המסלולים האחרים ויש מסלולים אחרים. 

<מיקי לוי (יש עתיד):>
אני מציע לחשוב פעם נוספת ולראות אם אנחנו יכולים להצביע על 2016 עם סייגים כאלה ואחרים כי אם הם יוצאים מכאן בלי 2016, יש להם בעיה משפטית.

<יוסי שרעבי:>
הם נכנסים עכשיו למשא ומתן על הסכם השיווק.

<היו"ר מכלוף מיקי זוהר:>
הם יביאו פתרון ונצביע.

<רוני פרידמן:>
תכוונו את כל הקריטריונים שילך יותר כסף ישירות, שקל על שקל, לכדורגל ולספורט.

<היו"ר מכלוף מיקי זוהר:>
אני רוצה לדעת שאנחנו עוזרים לכדורגל ולכדורסל. אני יודע שהמצב של הכדורגל והכדורסל, יחסית לשאר העולם, לא מספיק טוב. זה ספורט שמביא לנו גאווה לאומית. הציבור מחכה למשחקי נבחרת כדורגל ונבחרת כדורסל ורוצים פעם אחת ללכת בערב לראות משחק של הנבחרת ולחזור מאושרים עם גאווה לאומית כי אנחנו מצליחים בעולם. אין לנו גאווה ספורטיבית.

<מיקי לוי (יש עתיד):>
מה זה שייך ל-טוטו?

<רוני פרידמן:>
השנה פרחי ספורט אמורים לצאת לדרך ורובם מוכוון כדורגל.

<היו"ר מכלוף מיקי זוהר:>
דבר יפה. 

<רוני פרידמן:>
אם התקציב לא יאושר, פרחי הספורט לא יוכלו לצאת לדרך.

<מיקי לוי (יש עתיד):>
אם אתה לא תאשר לו את 2016, הוא לא יוכל להעביר כספים. תגיד לו שבעוד חודשיים יבוא ויציג את הסכם השיווק.

<יצחק לארי:>
אני לא אוכל לתמוך מקצועית בסכום יותר גבוה.

<מיקי לוי (יש עתיד):>
בסדר. נאשר את 2016. אחרי כמה זמן תבואו לתת הסברים על הסכם השיווק עם התליה ל-2017?

<יצחק לארי:>
אחרי שייגמר המשא ומתן.

<מיקי לוי (יש עתיד):>
אין ברירה. הוא יבוא וייתן הסברים לשיווק. נאמר וזה לא יסבר את אוזנינו, ב-2017 נגיד לו שאם הוא לא יתחיל להכין את שיעורי הבית, לא נאשר.

<יוסי שרעבי:>
הבעיה היא לא הסכם השיווק אלא הבעיה היא הרצון להגדיל את הכסף לכדורגל ולכדורסל.

<מיקי לוי (יש עתיד):>
בסדר, אבל הוא אמר שאין בעיה. 

<יוסי שרעבי:>
הוא לא מדבר על הסכם השיווק.

<היו"ר מכלוף מיקי זוהר:>
אני חושב שכדורגל וכדורסל זה הספורט המוביל. האיגודים ידעו לנווט את הכסף.

<יצחק לארי:>
תמיכות אני יכול לתת רק לאיגודים. דרך אגב, בעבר ועדה ציבורית קבעה שהענף הגדול ביותר, ענף מספר שתיים וכולי.
<היו"ר מכלוף מיקי זוהר:>
מי בעד אישור תקציב 2016 של המועצה להסדר הימורים בספורט?

הצבעה

בעד אישור תקציב 2016 – 3. פה אחד
התקציב לשנת 2016 אושר.

<היו"ר מכלוף מיקי זוהר:>
התקציב לשנת 2016 אושר פה אחד.

תודה. הישיבה נעולה.

<הישיבה ננעלה בשעה 13:45.>

